b'\n_START_ARTICLE_\nTaulov\n_START_SECTION_\nHistorie\n_START_PARAGRAPH_\nBopladser ved Taulov kan dateres 2.500 \xc3\xa5r tilbage i historien, og i omr\xc3\xa5det er der blandet andet fundet Danmarks st\xc3\xb8rste overpl\xc3\xb8jede gravh\xc3\xb8j og jernalderhuse t\xc3\xa6t vej Adelvej. Taulov Kirke er fra 1200-tallet, og blev totalrenoveret i 1999. Det ligger p\xc3\xa5 et af omr\xc3\xa5dets h\xc3\xb8jeste punkter ved kanten til Elbodalen, mere end en kilometer fra Tavlov Nebel. Kirken er forholdsvis stor for en landsby kirke, og er kendetegnet var at have et rundt kapel p\xc3\xa5 korets \xc3\xb8stside, hvilket er en sj\xc3\xa6ldenhed i Danmark. _NEWLINE_Omr\xc3\xa5det har haft stor betydning for beskyttelsen af Kolding Fjord. Slottet H\xc3\xb8neborg, som i dag kun er en lille bakke, spillede en vigtig rolle i dette. Taulov Kirkes kapel er gravplads for to s\xc3\xb8stre der boede p\xc3\xa5 slottet._NEWLINE_Krybily Kro, oprindeligt S\xc3\xb8holme Kro, er fra 1610, men skiftede i 1737 navn da Kong Christian VI r\xc3\xa5bte til en flok b\xc3\xb8nder, der var blevet overrasket af en regnbyge, at de skulle "krybe-i-ly p\xc3\xa5 kroen". Kroen er dermed kongeligt navngivet._NEWLINE_Efter grundl\xc3\xa6ggelsen af Fredericia i 1650 og kongens fors\xc3\xb8g p\xc3\xa5 at flytte borgere ind i hans nye by, blev omr\xc3\xa5det omkring Fredericia mere eller mindre forladt og landsbykirker blev revet ned for at opf\xc3\xb8re nye kirker inde i Fredericia. Taulov Kirke var en af de f\xc3\xa5 det fik lov at blive. F\xc3\xb8rst i 1860\'erne begyndte Taulov at udvikle sig med jernbanens ankomst. Frem til det 20. \xc3\xa5rhundrede l\xc3\xa5 kirken dermed udenfor Tavlov Nebel. P\xc3\xa5 et tidspunkt i det 19. \xc3\xa5rhundrede synes historiske kort at indikere at Kolding Landevejs forl\xc3\xb8b blev \xc3\xa6ndret til at dreje mod syd\xc3\xb8st ved Krybily Kro og m\xc3\xb8des med den gamle landevej omkring Rugballe G\xc3\xa5rd, en mere lige linje end hidtil. Den gamle landevej synes at v\xc3\xa6re blevet til Adelvej i stedet. Hvor Adelvej i dag m\xc3\xb8des med Sk\xc3\xa6rb\xc3\xa6kvej, syd for Br\xc3\xb8rup, m\xc3\xa5 have v\xc3\xa6ret et vigtigt knudpunkt, hvor vejene der f\xc3\xb8rte mod Fredericia, Snogh\xc3\xb8j og Kolding m\xc3\xb8dtes.  _NEWLINE_I 1950\'erne begyndt en decideret byudvikling af Taulov, der blandt andet indebar forl\xc3\xa6ngelse af Taulov Kirkevej fra kirken ned til Kolding Landevej og bygning af en ny skole overfor kirken. Nye parcelhusomr\xc3\xa5der som Elborg, Vesterled, og Bakkevej opstod mellem den gamle by og kirken og omkring Vidtskuevej og Adelvej opstod ogs\xc3\xa5 nye parcelhusomr\xc3\xa5der. Den hurtige udvikling af Taulov og nabobyen Sk\xc3\xa6rb\xc3\xa6k ledte til at man i 1960\'erne begyndte opf\xc3\xb8relsen af en indend\xc3\xb8rs sportshal, Elbohallen, p\xc3\xa5 en mark mellem de to byer, denne blev udvidet med endnu en hal i midten af 1980\'erne. Byudviklingen har dog betydet at hallen har ligget indenfor Taulovs bygr\xc3\xa6nser det meste af hallen eksistens, og de senest \xc3\xa5rtiers udvikling har betydet at der i dag er boliger p\xc3\xa5 alle sider. _NEWLINE_P\xc3\xa5 et tidspunkt formentlig i det 20. \xc3\xa5rhundrede blev Taulov Kommune oprettet svarende cirka til Taulov og Herslev sogne med r\xc3\xa5dhus, men denne blev sl\xc3\xa5et sammen med Fredericia Kommune under Kommunalreformen i 1970._NEWLINE_Med \xc3\xa5bningen af motorvejen i 1970 blev byen delt op i to bydele som lokalt bliver kaldt Taulov, syd for motorvejen, og Gammel Taulov, nord for motorvejen omkring stationen. Med den nye motorvej og den centrale placering i Danmark samt den store havn i Fredericia, var der mange virksomheder, som fik interesse for omr\xc3\xa5det, og byen begyndte en ny b\xc3\xb8lge af parcelhuskvarter og industriomr\xc3\xa5der. _NEWLINE_I dag har store virksomheder som Veks\xc3\xb8 NRGI, Arlas ostemejeri samt adskillige internationale transportvirksomheder og Post Danmarks pakkecenter hjemme i Taulov. Desuden har DSB bygget en stor kombiterminal til godstransport. Dette har igen medf\xc3\xb8rt at byen er vokset markant de sidste par \xc3\xa5rtier.\n_START_SECTION_\nFremtiden og dr\xc3\xb8mmene\n_START_PARAGRAPH_\nDet store industriomr\xc3\xa5de DanmarkC, hvor Fredericia Kommune i disse \xc3\xa5r s\xc3\xa6lger enorme grundarealer, er placeret mellem Taulov og Errits\xc3\xb8; 6 mio. m\xc2\xb2 erhvervsjord er sat til salg, og kommunen har nu tre \xc3\xa5r i tr\xc3\xa6k v\xc3\xa6ret den kommune i Danmark, som har solgt mest ._NEWLINE_Den centrale placering og infrastrukturen har desuden givet anledning til \xc3\xb8nsker om at bygge Ikea, superstadion og sygehus for hele Trekantomr\xc3\xa5det i Taulov, men p\xc3\xa5 dav\xc3\xa6rende tidspunkt (2010), tydede det ikke p\xc3\xa5 at disse \xc3\xb8nsker ville blive realiseret. Ej heller i dag._NEWLINE_Omr\xc3\xa5det har i de senere \xc3\xa5r ogs\xc3\xa5 oplevet en stor udbygning i form af nye boligomr\xc3\xa5der. Placeringen ved motorveje i alle retninger har gjort det attraktivt at bo i omr\xc3\xa5det, og mange pendler i dag til jobs i andre byer.'